**Braille-neuvottelukunnan toimintakertomus 2012**

**Braille-neuvottelukunta 1.5.2010–30.4.2014**

Teuvo Heikkonen, puheenjohtaja, tiedonsaantijohtaja, Näkövammaisten Keskusliitto ry  
Heikki Alavesa, oik. kand., Näkövammaiset lapset ry  
Riitta Eronen, tutkija, Kotimaisten kielten tutkimuskeskus  
Riitta Kangasaho, ohjaava opettaja, Jyväskylän näkövammaisten koulu  
Iiro Nummela, palvelupäällikkö, Näkövammaisten Keskusliitto ry  
Maria von Rutenberg, PsM, Keskuspuiston ammattiopisto, Arlan toimipaikka  
Kirsi Ylänne, tuotantopäällikkö, Celia – Näkövammaisten kirjasto

Braille-neuvottelukunnan monivuotinen sihteeri Liisa Hietaketo-Vieno kuoli 6.2.2012. Näkövammaisten kirjasto on nimittänyt uudeksi sihteeriksi kirjastonhoitaja Mervi Mattilan. Sijaisena toimii tuotantosihteeri Eija Niemi.

**Kokoukset**

Braille-neuvottelukunta kokoontui neljä kertaa. Kokoukset pidettiin Celiassa.

Vuonna 2012 pohjoismaisten Braille-neuvottelukuntien kokouksen järjestämisvuoro oli Ruotsin neuvottelukunnalla. Kokous pidettiin Tukholmassa 4.–5.10.2012. Aiheena oli Future challenges for Braille Authorities ja kokouskielenä englanti ja skandinaaviset kielet. Neuvottelukunnasta kokoukseen osallistuivat Maria Rutenberg ja Kirsi Ylänne. Osallistujat raportoivat neuvottelukunnan tapahtumista sekä esittelivät kansallista pistekirjoituskoetta. Vuoden 2013 kokous järjestetään Tanskassa.

**Matkat**

Riitta Kangasaho osallistui 30.7.-3.8.2012 kansainväliseen konferenssiin (XXXV Kongress fur Blinden- und Sehbehindertenpädagogik) Chemnitzissä Saksassa.

Anneli Salo osallistui Virossa elokuussa Viron ensimmäisen pistekirjoitusoppaan julkaisutilaisuuteen ja välitti siellä Braille-neuvottelukunnan terveiset.

Joulukuun 18. päivänä Riitta Eronen, Riitta Kangasaho, Maria Rutenberg ja Kirsi Ylänne osallistuivat Jyväskylän näkövammaisten koulun järjestämään pistekirjoitusseminaariin Jyväskylässä. Seminaarin aiheena olivat näkövammaisten koululaisten oppimateriaalit ja erityisesti sähköiset aineistot.

**Muu toiminta**

Braille-neuvottelukunta toimitti syyskuussa suomalaiset pistekirjoitusmerkinnät sekä tietoa niiden käytöstä Unescon World Braille Usage –julkaisun kolmatta painosta varten. Julkaisuun kootaan eri maiden pistekirjoitusmerkinnät ja se julkaistaan painettuna sekä verkossa.

**Päätökset**

**Kemian AsciiMath-merkit**

Braille-neuvottelukunta hyväksyi AsciiMath-merkintätapaan perustuvat kemian merkinnät elektronisiin kirjoihin. Merkintöjä aletaan käyttää Celia-kirjaston tuottamissa elektronisissa kemian oppikirjoissa.

**Kansallinen pistestrategia**

Braille-neuvottelukunta päätti perustaa työryhmän laatimaan kansallista pistekirjoitusstrategiaa. Taustalla on huoli pistekirjoituksen asemasta. Tietotekniikan ja erityisesti puhesynteesitekniikan kehittyminen uhkaa laskea pistekirjoituksen suosiota.

**Crack the Code –pistekirjoitusoppaan toimittaminen suomeksi**

Englanninkielinen ClearVisionin julkaisema Crack the Code -opas, joka esittelee pistekirjoitusta tehtävävihkosen muodossa, päätettiin toimittaa suomeksi. Kääntämiseen on saatu tekijältä lupa ja tarkoituksena on tarjota opasta näkövammaisten lasten perheille ja koulutovereille.

**Braille-neuvottelukunnan logo**

Braille-neuvottelukunnalle tilattiin oma logo, joka voidaan laittaa neuvottelukunnan sivuille ja jota voidaan käyttää neuvottelukunnan julkaisuissa. Logon suunnitteli Anna Polkutie.

**Braille-neuvottelukunnan pistekirjoitusoppaiden kansien uudistaminen**

Braille-neuvottelukunnan pistekirjoitusoppaiden kannet päätettiin uudistaa. Kansiehdotukset tilataan logon suunnittelijalta.

**Julkaisut**

Valmisteltiin näkövammaisuuteen liittyvää termistöä esittelevää kirjaa.